# 卷 第 二

## 妇 人 方 上

### 妊娠恶阻第二(论二首，方四首，法二首)

**半夏茯苓汤** 治妊娠阻病，心中愦闷，空烦吐逆，恶闻食气，头眩重，四肢百节疼烦沉重，多卧少起，恶寒汗出，疲极黄瘦方。

半夏三十铢 茯苓 干地黄各十八铢 橘皮 细辛 人参 芍药 旋复花 芎 桔梗 甘草各十二铢 生姜三十铢

上十二味，㕮咀，以水一斗，煮取三升，分三服。若病阻积月日不得治，及服药冷热失候，病变客热烦渴，口生疮者，去橘皮、细辛，加前胡、知母各十二铢；若变冷下痢者，去干地黄，入桂心十二铢；若食少，胃中虚生热，大便塞，小便赤少者，宜加大黄十八铢，去地黄，加黄芩六铢，余依方服一剂得下后，消息看气力、冷热增损，方调定，更服一剂汤，便急服茯苓丸，令能食便强健也。忌生冷、醋滑、油腻、菘菜、海藻。

**茯苓丸** 治妊娠阻病，患心中烦闷，头眩重，憎闻饮食气，便呕逆吐闷颠倒，四肢垂弱，不自胜持，服之即效，要先服半夏茯苓汤两剂，后可将服此方。

茯苓 人参 桂心(熬) 干姜 半夏 橘皮各一两 白术 葛根 甘草 枳实各二两

上十味末之，蜜和为丸，如梧子。饮服二十丸，渐加至三十丸，日三。(《肘后》不用干姜、半夏、橘皮、白术、葛根，只五味。又云妊娠忌桂，故熬)